-**Prijedlog** -

 Na temelju članaka 19. i 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 31. Statuta Općine Punat („Službene novine Primorsko - goranske županije“ broj 8/18, 10/19, 3/20 i 3/21), Općinsko vijeće Općine Punat na sjednici održanoj \_\_\_\_\_\_\_\_\_\_\_\_ 2022. godine donosi

**ODLUKU
o uvjetima, načinu i kriterijima sufinanciranja obnove
fasada u staroj jezgri naselja Punat i Stare Baške za 2023. godinu**

**Članak 1.**

 Ovom Odlukom propisuju se uvjeti, način i kriteriji prema kojima će Općina Punat (u daljnjem tekstu: Općina) nepovratnim sredstvima sufinancirati obnove fasada u staroj jezgri naselja Punat i Stare Baške u 2023. godini.

**Članak 2.**

 Radi poticanja očuvanja i obnove što većeg broja fasada u staroj jezgri naselja Punat i Stare Baške, Općina sufinancira obnovu fasada u u vrijednosti do 50% opravdanih troškova ulaganja. Prilikom utvrđivanja opravdanih troškova primjenjuje se ograničenje troška radova na uređenju fasade do 400,00 kn/m2, odnosno sufinancirati će se iznos do 200,00 kn/m2 (50% od pune cijene).

 Pod prihvatljivim troškovima za sufinanciranje podrazumijevaju se građevinski radovi navedeni u članku 3. ove Odluke koji se izvode u 2023. godini.

 Obuhvat zgrada u staroj jezgri naselja Punat za koje je moguće zatražiti sufinanciranje na temelju ove Odluke određen je urbanističkim planom naselja kao oblikovno vrijedno područje gradskih i seoskih cjelina te zaštitno područje uz posebno vrijedne ili osjetljive gradske i seoske cjeline.

Obuhvat zgrada u staroj jezgri naselja Stara Baška za koje je moguće zatražiti sufinanciranje na temelju ove Odluke određen je urbanističkim planom naselja kao ruralna cjelina naselja Stara Baška.

 Pravo na sufinanciranje mogu ostvariti fizičke osobe:

* koje su vlasnici/suvlasnici objekta koji se nalazi u staroj jezgri naselja Punat i Stara Baška,
* koje su državljani Republike Hrvatske,
* koje nemaju nepodmirenih dugovanja prema Općini.

**Članak 3.**

 Obnova fasada za koje se traži sufinanciranje sukladno odredbama ove Odluke izvodi se cjelovito, na zgradama kao arhitektonskim cjelinama, u pravilu materijalima koji su isti ili slični izvornim materijalima te u bojama tipičnima za ovo podneblje sukladno uvjetima Ministarstva kulture i medija, Konzervatorskog odjela.

 Obnova fasada podrazumijeva sufinanciranje svih potrebnih radova obnove pročelja s obzirom na tip, oblik, vrstu građevine i vrstu materijala kojima su građene, osim:

* zahvata obnove na krovu,
* nabave novih stolarskih i bravarskih elemenata pročelja (prozora, vrata, ostakljenih stijena, nosive konstrukcije ovješenih fasadnih sustava s montažnim materijalom, ograda i slično) koji se ugrađuju u ili na vanjski zid ili rub zgrade prema negrijanom prostoru,
* sanacije kapilarne i/ili temeljne vlage,
* konstruktivne sanacije zgrade.

 Obnova fasada postojećih zgrada obuhvaća sufinanciranje radova i ugradnju sustava toplinske izolacije zidova i fasadnih stijena, uključujući završni sloj prema vanjskom negrijanom prostoru na zgradama koje nemaju ugrađenu toplinsku izolaciju i na zgradama koje imaju ugrađenu toplinsku izolaciju koja je oštećena ili dotrajala.

 Za izvođenje radova obnova fasada postojećih zgrada mora se angažirati pravna ili fizička osoba registrirana za obavljanje odgovarajuće djelatnosti u građevinarstvu.

 Obnova fasada treba se izvesti bojom tipičnom za ovo podneblje, a ukoliko boja nije prihvatljiva kao tipična Općina zadržava pravo odbiti traženo sufinanciranje.

 Opravdane troškove radova u postupku obnove fasada utvrdit će Povjerenstvo za provedbu sufinanciranja obnove fasada (dalje u tekstu: Povjerenstvo) pregledom dostavljene ponude odabranog izvođača radova, a temeljem odredbi ove Odluke i Javnog poziva iz članka 5. stavka 1. ove Odluke. Svi ostali izvanredni i nepredvidljivi troškovi koji mogu nastati u postupku obnove fasade, izvan navedene ponude i mišljenja Povjerenstva, smatrat će se neprihvatljivima te će iste u cijelosti snositi naručitelji tih radova ili usluga.

 Povjerenstvo iz stavka 6. ovog članka ima tri člana, a imenuje ga Općinski načelnik.

**Članak 4.**

 Općina će sufinancirati obnovu fasada postojećih zgrada sukladno uvjetima ove Odluke (su)vlasnicima koji su samostalno ili preko upravitelja zgrada podnijeli Zahtjev za sufinanciranje obnove fasada (u daljnjem tekstu: Zahtjev za sufinanciranje), i kojima su sredstva odobrena na temelju Odluke Općinskog načelnika.

 Predmet ove Odluke nisu zgrade:

* čija je izgradnja u tijeku i
* one za koje je pokrenut postupak legalizacije sukladno odredbama Zakona o postupanju s nezakonito izgrađenim zgradama („Narodne novine“ broj 86/12, 143/13, 65/17 i 14/19)- sve do okončanja postupka.

**Članak 5.**

 Za provedbu mjera iz ove Odluke Općinski načelnik raspisuje Javni poziv.

 Javni poziv se objavljuje na mrežnoj stranici i oglasnim pločama Općine.

 Zahtjev za sufinanciranje podnosi se na posebnom obrascu koji se može podići u Jedinstvenom upravnom odjelu Općine ili elektronskim putem, preuzimanjem sa mrežne stranice Općine [www.punat.hr](http://www.punat.hr) .

 Zahtjevi se obrađuju prema redoslijedu zaprimanja, a moguće ih je podnijeti do utroška raspoloživih proračunskih sredstava za 2023. godinu.

 Podnositelj uz Zahtjev obvezno prilaže sljedeće dokaze:

* presliku osobne iskaznice (obostrano),
* fotografije postojećeg stanja svih pročelja građevine na kojima se planira obnova fasade,
* zemljišnoknjižni izvadak (vlasnički list) ne stariji od 30 dana,
* dokaz o legalnosti zgrade (građevinska dozvola, uporabna dozvola, završno izvješće nadzornog inženjera, rješenje o izvedenom stanju, potvrda da je građevina izgrađena prije 15.02.1968. godine ili drugi odgovarajući dokaz),
* ako je potrebno, odobrenje za građenje, odnosno dokument koji odgovara planiranom zahvatu na građevini, sukladno Zakonu o gradnji („Narodne novine“ broj 153/13, 20/17, 39/19 i 125/19) te Pravilniku o jednostavnim i drugim građevinama i radovima („Narodne novine“ broj 112/17, 34/18, 36/19, 98/19, 31/20 i 74/22),
* ponudu odabranog izvođača radova te dokaz o sposobnosti istog za obavljanje profesionalne djelatnosti (izvadak iz sudskog, obrtnog, strukovnog ili drugog odgovarajućeg registra), koju će u postupku obrade zahtjeva Povjerenstvo ocijeniti kao opravdanu ili neopravdanu,
* posebne uvjete zaštite za obnovu fasade Konzervatorskog odjela Ministarstva kulture i medija Republike Hrvatske,
* prikaz boje koja bi se koristila za obnovu fasade (iz kataloga ili slično),
* izjavu o osiguranju vlastitih sredstava,
* potvrdu o nepostojanju duga prema Općini,
* suglasnost ostalih suvlasnika za podnošenje zahtjeva za sufinanciranje obnove fasada ukoliko podnositelj zahtjeva nije jedini vlasnik.

 Dokumente iz stavka 5. ovog članka podnositelj Zahtjeva za sufinanciranje može dostaviti u neovjerenoj preslici. Općina može od podnositelja zatražiti dostavu izvornika ili ovjerenih preslika traženih dokumenata.

**Članak 6.**

 Po zaprimanju Zahtjeva za sufinanciranje i dokaza iz članaka 4. i 5. ove Odluke, Povjerenstvo će obaviti pregled podnesenog Zahtjeva i traženih dokaza. Ukoliko je dostavljena dokumentacija nepotpuna, Povjerenstvo će zatražiti dopunu koju je podnositelj Zahtjeva dužan dostaviti u roku od 10 dana od dana primitka poziva za dopunu dokumentacije. U slučaju da podnositelj ne dopuni dokumentaciju u zadanom roku, smatrat će se da je isti odustao od prijave.

Ukoliko Povjerenstvo u postupku obrade Zahtjeva za sufinanciranje ocijeni ponudu odabranog izvođača radova kao nevaljanu, predložit će Općinskom načelniku da svojom odlukom odbije predmetni Zahtjev za sufinanciranje.

 Nakon što Povjerenstvo utvrdi da podnositelj Zahtjeva za sufinanciranje ostvaruje pravo na sufinanciranje sukladno odredbama ove Odluke, predložit će Općinskom načelniku donošenje Odluke o dodjeli sufinanciranja te sklapanje Ugovora o dodjeli nepovratnih sredstava za sufinanciranje obnove fasada.

**Članak 7.**

 Ugovor o dodjeli nepovratnih sredstava za sufinanciranje obnove fasada iz članka 6. stavka 3. ove Odluke sklopit će se između Općine, s jedne strane te sa (su)vlasnicima zgrade, s druge strane.

 Ugovorom iz stavka 1. ovog članka regulirat će se međusobna prava i obveze te sve potrebne radnje koje je (su)vlasnik dužan izvršiti radi isplate sufinanciranja iz ove Odluke.

**Članak 8.**

 Ugovorena nepovratna sredstva isplatit će se po okončanju radova obnove fasade, temeljem dostavljenog Zahtjeva za isplatu sufinanciranja fasada (u daljnjem tekstu: Zahtjev za isplatu) uz koji se prilažu:

* Zapisnik o primopredaji i Konačni obračun o izvedenim radovima potpisani od strane podnositelja Zahtjeva za isplatu (u svojstvu naručitelja radova) i izvođača radova;
* Račun(i) za nabavljeni materijal za uređenje fasada i/ili izvršene radove. Izvođač radova je dužan na svakom ispostavljenom računu naznačiti lokaciju zgrade na kojoj su se izvodili radovi obnove fasada (ulica, kućni broj, naselje, katastarska čestica i katastarska općina) te se pozvati na klasifikacijsku oznaku i urudžbeni broj Ugovora iz članka 7. ove Odluke;
* Fotografije pročelja građevine na kojima je provedena obnova.

 Po primitku Zahtjeva za isplatu, Povjerenstvo će prije isplate ugovorenih bespovratnih sredstava izvršiti pregled usklađenosti istog sa činjeničnim stanjem i utvrditi jesu li radovi obnove fasade izvedeni u skladu sa dostavljenom dokumentacijom iz stavka 1. ovog članka.

 Ukoliko Povjerenstvo utvrdi da zatečeno stanje ne odgovara Zahtjevu za isplatu sufinanciranja i/ili uz njega priloženoj dokumentaciji, Općina zadržava pravo neisplaćivanja dodijeljenih sredstava.

 Ukoliko Povjerenstvo utvrdi da su radovi na obnovi fasada izvršeni u manjem obuhvatu nego što je predviđeno ponudom odabranog izvođača dostavljenom uz Zahtjev za sufinanciranje, Općina zadržava pravo korigiranja iznosa sufinanciranja.

**Članak 9.**

 Podnositelj je dužan Zahtjev za isplatu sufinanciranja sa pratećom dokumentacijom dostaviti Općini najkasnije do 10. prosinca 2023. godine. Sva dokumentacija dostavljena poslije navedenog datuma neće biti uvažena.

 Isplata sredstava izvršit će se najkasnije u roku od 30 dana od dana dostave potpunog Zahtjeva za isplatu sa propisanim prilozima, nakon što je Povjerenstvo utvrdilo valjanost Zahtjeva, i to izravno na transakcijski račun izvođača radova, temeljem dostavljenog računa za izvedene radove u visini odobrenog sufinanciranja naslovljenog na Općinu.

 Podnositelj Zahtjeva za isplatu također je dužan Općini dostaviti izvadak sa transakcijskog računa ili potvrdu o uplati kao dokaz da je uplatio sredstva izvođaču za dio obavljenih radova koje se obvezao financirati iz vlastitih sredstava.

**Članak 10.**

 Ukoliko odabrani podnositelj Zahtjeva za sufinanciranje ne realizira obnovu fasade za koju je potpisao Ugovor iz članka 7. ove Odluke ili ne podnese Zahtjev za isplatu u roku iz članka 9. stavka 1. ove Odluke, smatrat će se da je isti odustao od provedbe projekta.

**Članak 11.**

 Korisnik sufinanciranja može odustati od sufinanciranja obnove fasada u bilo kojem trenutku, u kojem slučaju je o tome dužan obavijestiti Općinu, kojoj dostavlja Izjavu o odustajanju od realizacije projekta kao preporučenu pošiljku s povratnicom ili istu predaje neposredno u pisanom obliku Povjerenstvu.

**Članak 12.**

 Obnova fasada zgrada izvodi se sukladno osiguranim sredstvima u Proračunu Općine Punat za 2023. godinu, dok se raspoloživi namjenski iznos ne iskoristi u cijelosti.

**Članak 13.**

 Ova Odluka objavit će se u „Službenim novinama Primorsko-goranske županije“, a stupa na snagu 1. siječnja 2023. godine.

OPĆINSKO VIJEĆE

OPĆINE PUNAT

 PREDSJEDNIK

 Goran Gržančić, dr.med.,v.r.